Srednja škola Pregrada

Fizioterapeutski tehničar

Pismo učenicima i roditeljima koji žele upisati program fizioterapeutski tehničar

Poštovani i dragi učenici,

ako vam predstoji upis u prvi razred srednje škole i ako želite postati fizioterapeutski tehničar, namjera ovog pisma je vama i vašim roditeljima približiti vrijednosti ovog programa koji možete upisati u našoj školi.

Radi se o programu kojim ćete steći zanimanje, ali i mogućnost polaganja državne mature i tako nastavka obrazovanja. Kroz velik broj općih i strukovnih predmeta usvojit ćete stručna znanja i vještine koje su nužne za kompetentan ulazak u svijet rada, ali i dobru pripremu za studiranje.

Valja znati kako je svrha ovog zanimanja povećanje pokretljivosti i vraćanje kvalitete života bolesnika, saniranje različitih ozljeda i bolesnih stanja te uklanjanje bolova, a koristi se različitim vrstama rehabilitacija (fizikalna terapija, kineziterapija, masaža).

Stoga ćete se svi vi koji želite pomagati drugima, koji ste brižni i prihvaćate nemoćne i bolesne, dobro osjećati upravo u tom programu.

Također treba naglasiti kako fizioterapeutski tehničar radi u specijalnim bolnicama za medicinsku rehabilitaciju, ambulantama, sportskim klubovima i terenima, pedijatrijskim ustanovama, gerijatrijskim odjelima i dr. A, ono što je njegova posebna vrijednost, svakako je njegova velika mogućnost samozapošljavanja.

Stoga, odlučite li se za to zanimanje, Srednja škola Pregrada pružat će vam vrhunsko obrazovanje iz područja zdravstva. Ono se ostvaruje u prijateljskoj i poticajnoj atmosferi te izvrsno opremljenim kabinetima. Osim u školi, vježbe se odvijaju u najboljoj hrvatskoj bolnici za medicinsku rehabilitaciju, Specijalnoj bolnici u Krapinskim Toplicama koja svojim kadrovskim i prostornim resursima podržava realizaciju programa u školi.

Kako bi navedeno ostvarila, Srednja škola Pregrada svoj cjelokupan rad temelji na vrijednostima pozitivne školske klime, a što u praksi znači da su učenici, roditelji i škola stvarni partneri na putu razvoja samopouzdanog, slobodnog, empatičnog, komunikativnog i kritičnog mladog čovjeka.

U školi se uči kako učiti i svaki učenik dobiva potrebnu pažnju. Svi oni znaju da su im profesori u svakom trenutku spremni pomoći i dati im podršku u različitim životnim situacijama. Temeljem tako stvorenih odnosa, s mnogim učenicima kontakt se održava i godinama nakon što su završili svoje obrazovanje, a njih više od 20-ak danas u našoj školi i radi.

Generaciju fizioterapeutskih tehničara 2020./21. vodit će naša kompetentna nastavnica strukovnih predmeta Anita Kanić, bacc. fizioterapije, a za suradnju i s učenicima i roditeljima otvoreni su svi profesori, stručna služba, ravnateljica, ali i svi drugi djelatnici škole.

I na kraju, poštovani roditelji,

želimo da znate kako će vaša djeca u školi biti uvažavana kao vama (i nama) najvažnija i najznačajnija te da se veselimo susretu. Naš je zajednički cilj da oni budu uspješni i sretni mladi ljudi.

Vaša Srednja škola Pregrada

Temelji naše škole:

* prijateljsko ozračje
* brižni i podržavajući nastavnici i razrednici
* izvannastavne aktivnosti koje potiču kreativnost, razvijanje talenata i interesa
* dodatna nastava kojom se učenici pripremaju za ispite državne mature i polaganje Njemačke jezične diplome (DSD)
* izleti i terenska nastava kojom se njeguje učenje u stvarnim životnim situacijama, stječu nova iskustva i omogućuje povezivanje učenika izvan škole
* roditelji su partneri u zajedničkom cilju pripreme mlade osobe za svijet odraslih
* mogućnost smještaja u modernom učeničkom domu
* sudjelovanje u brojnim projektima (škola Europska točka darovitosti, Škola koja promiče zdravlje, Eko škola, Erazmus i dr.).